b'\n_START_ARTICLE_\nDendritas\n_START_PARAGRAPH_\nDendritas (lot. dendritum, gr. dendron, medis) \xe2\x80\x93 neurono atauga, priimanti signalus i\xc5\xa1 kit\xc5\xb3 neuron\xc5\xb3. Dendritai yra trumpesni u\xc5\xbe aksonus. Vidutini\xc5\xa1kai vienas neuronas turi 5-15 stambi\xc5\xb3 dendrit\xc5\xb3, ta\xc4\x8diau nugarini\xc5\xb3 mazg\xc5\xb3 neuronai turi tik vien\xc4\x85 labai ilg\xc4\x85 dendrit\xc4\x85. Dendrito citoplazma vadinama dendroplazma. Dendrito galai baigiasi dendrito spygliukais (lot. spinulae dendriticae), kurie jungiasi su aksonais ir priima nervin\xc4\xaf impuls\xc4\x85. Dendritai gali priimti labai daug nervini\xc5\xb3 impuls\xc5\xb3, nes jie ma\xc5\xbedaug sudaro 80-90 proc. viso neurono pavir\xc5\xa1iaus._NEWLINE_Ilgai buvo manoma, kad dendritai atlieka tiesinio sumatoriaus vaidmen\xc4\xaf. Kauno medicinos instituto (dabar Kauno medicinos universitetas) mokslininkas Aronas Gutmanas XX a. antroje pus\xc4\x97je pagrind\xc4\x97 teigin\xc4\xaf, kad dendrito funkcijos netiesin\xc4\x97s ir kad jis gal\xc4\x97t\xc5\xb3 b\xc5\xabti apra\xc5\xa1omas kaip procesorius, ne tik perduodantis, bet ir apdorojantis signalus.'